
eligi unanimemente , democraticamente, inteligentemente, cu aplauso, 


respaldo y aceptacion di mayoria absoluto, pa un hurado di hende cu 
conoce bon , humor, pa e digno pueblo di Aruba; 
PRINS CARNAVAL 1985 

REY di henter territorio liber pariba di brug; 

Doño di Kibaima y tur otro prinsesa indian, pero soltera; 

CASIQUE cu penacho di oro; 

GRAN DUQUE di Zuid Cura Cabay Independiente 

Comandante di Bario di Carnaval cu Status diferente, BRAZIL; 
EMPERADOR di SMAL, incluyendo territorio di Sea-Berth 

Y 

PANCHO DOBLA; 

Pa destresa, inteligencia, sabiduria y gracia di PRINS HANCRA; 
SIRBIDOR di pueblo di Savaneta Pariba 

GRAN MAESTRO di Byerlite y vecindario; 

GENERAL di dos strepi geel y un strea corra, di Butucu y Palo Marga; 
TENIENTE GOBERNADOR di Rooi Master, Rooi Congo, Rooi Hun- 
do y Rooi Spoki; 

PATRONO protector di tur mosa cu Status Aparte, 

CONSEHERO GENERAL di tur comision, y mision cu ta existi ariba 
isla di Carnaval, ARUBA; 


CONSIDERANDO 


Cu pa sigui mantene exito den celebracion di nos carnaval na Aruba, ta 
mas cu husto pa tuma e siguiente puntonan na consideracion; 


TA DECRETA 


1...Cu entrante awe CURA CABAY ta bira ciudad capital di Arubad 
durante henter temporada restante di CARNAVAL 31; 


...Studionan di CANAL 90, e klompi Oro, ta bira nos Palacio Centr: 
Banda Riba , Banda Bao Fanclub ta bira nos Comitiva Real y We 
tambe Oficial, 


...Presidente di Banda Riba Banda Bao Fanclub, Robert “A”Geerman E 


ta bira miembro Honorario sin honorario, pasobra pa dos aña 
consecutivo el a produci mandatarionan carnavalesco, 


...EU entrante awe, lo modifica cambio den cobranza telefonico, 
eliminando “telimpuls” y introduci na su lugar “aftrek-impuls; 


-En bista di e critica y obhecion cu a bini di parti di orden di aboga- 
donan y Trahadornan Social Preocupa, ariba “cachi candela” pa 
polisnan, nos a dicidi cu di awe en adelante, e arma oficial di polis 
lo consisti di arco cu flecha di indian, stichie, slinger y tambe 
blowpipe, esta e tubo pa supla pipita di boonchi. 
Tur esaki naturalmente despues di a consulta cu Alto Mando y cu 
cada polis a pasa den un entrenamento extensivo na Academia 
Policial di Rooi Congo; 


...CU durante temporada di carnaval 31, como cu e pueblo a sufri 
bastante caba di aumento di tarifa di awa, y alavez cu spulamento 
di tuberia no a duna ningun bon resultado ainda cu solamente 
gastamento di placa di pueblo, nos a dicidi di suministra awa di pos 
gratis, refina y destila den planta di awa di rooi na Bucuti; 


-Pa nos estudiantenan kendenan no ta bini na remarca pa obtene un 
beca di gobierno di Aruba of di Gobierno Central pa sigui nan 
estudio den exterior, nos ta decreta cu un persona di cada grupo cu 
participa den nos parada di carnaval, lo haya un beca di regalo. 
Nivel di estudio no ta haci diferencia den e caso aki. Sea cu e tin 
eerste klas Lagere School of hogere klas VWO, e ta haya beca basta 
cu e por demostra por escrito cu el a participa den nos'parada di 
carnaval 31, pero comportando su mes manera nos ta spera di un 
bon carnavalista y yegando te final di ruta. Si e falla cu e condicion 
aki e lo mester paga tur cos back, mas 31 opcenten; esta un opcent 
pa cada aña di carnaval. 


...Nos ta decreta cu tin 5 lugar na Aruba cu nos lo cambia nan 
nomber entrante mañan. 
Franse Pas lo bira Berea Frances 
Meiveld ta bira Mitar Sabana 
Plantenrust ta bira Sosiego di mata 

y, Morgenster ta bira Strea di Madruga 

)) y Vader Piet ta bira Pachi Pe. 
Motibo di e cambionan aki ta cu dentro di algurrluna nos ta drenta 
den cambio estatal, pesey di awor caba mester cuminza cu 
‘papiamentizacion’ di nos nombernan geografico. 


...Nos a institui un comision pa propone tambe cambio di nombernan 
multinacional. E comision mester entrega proposicion pa 
nombernan nobo cu mester biní na lugar dí Lago Colony, 

Lago Heights, Lago Ville, Esso Heights, Esso Ville, Lago Sport Park 
tambe Esso Servicecenter y Lloyd G. Smith Boulevard; 

10..Durante concurso di calypso y roadmarch , nos a sinti e cayente dì 

musica y di hende. Ta bon mes cu awa a yobe sino nos lo a haya un ¿Y 

explosion di grado mayor, debi na e aumento di ‘steam’ humano 

Sport Park. 

Tin un decision interesante cu nos a tuma en coneccion cu e 

contest aki. 

A) Lo sera aseguro colectivo pa tur participante y musico contra 
coríente y posibel daño na aparatonan musical pa motibo di 
yobida. ` 

B) lo nombra un persona special pa registra tur fanatico cu a baha 
cu griep of cu dengue, of cu nan presion a subi di mas e anochi 
ey. Tur fanatico cu a bira malo tin derecho ariba caarchi di doc-- 
ter gratis sin intermediacion di diputado. 

Awor ta bin e cos: Pa por eligi e persona spcial aki, como conocedor di 
tur reglanan di democracia, nos lo tene un referendum. Aunque nos sa 
di antemano kende e lo ta , e referendum lo dicidi ariba sea homber of 
muher, pa cumpli cu democracia existente ariba nos isla. 


11...Pa motibo di inkrimping, nos a decreta cu lo elimina tur servicio 
di informacion di gobierno, y usa Centrale Post di polis diaria- 
mente pa tene nos pueblo informa dí acontecimentonan ariba nos 
isla, ya cu a keda constata cu tin mas scanner na Aruba cu tin 
radio y television. 
Como cu decision di gobierno ta cu lo no permiti trahamento di 
overtime, nos a dicidi di introduci trahamento extra ora aunque 
mester traha mas di 24 ora pa dia, ya cu den temporada di 
carnaval tur ley por sermodifica 


12...COmo cu nos ta na altura di frustracion den seno di empleadonan 
publico pa motibo di 'Inlevering' a dicidi pa tene un loteria nacio- 
nal cu un millon Arudollar na premio, pero sin aproximacion, E 
rteo lo tuma lugar dia di kimamento di momo. Tur envelop 
bashi di empleadonan publico lo bay den tombola di lotto pa 
carnaval y ta ser spera so cu nan lo no kima e anochi ey. 


13 Como cu e personahe activo, respetabel y honorable di Carnaval, 
Sr. Edwin Zichem ta baha cu pension di SAC, a dicidi pa honre cu 
condecoracion den orden di Chubato Gengo, pero como cy 
Asoma a honre caba durante concurso di tumba, a di pa regale 
un klomp hulandes pa disfruta aki algun siman di Vierdaagse na 
Hulanda, cual caminata ta su hobby anual. 


...pa soluciona problema di gasoline den futuro ta prohibi tur bar 
romshop, establecimentonan cu ta bende alcohol y importador- 
nan di tin stock alcoholico den nan poder. E alcohol aki lo mester 
wordu deposil. den e planta pariba di Sea-Berth, pa ser convertí 
den gasoline pa futuro. Pa garantiza transportacion, lo importa 
ademas algun burico di'raza como reserva pa Arubus. 


„Ta un tradicion cu anualmente ta mishi cu funcion di nos prome 
mandatario, E aña aki Nos gezaghebber lo tin un tarea di supervi- 
sion, 

A) nos ta mande ariba Sero Colorado pa vigila desmantelacion di 
Lago, pa motibo cu tin convenio cu e tereno mester keda 
LIMPI LIMPI 

B) Nos gezaghebber lo din dos siman tambe pa supervisa 

labamento di e pitch na Grapefield cual, prome cu carnaval 
caba mester keda LIMPI LIMPI, = 

C) Cu colaboracion di Juancho Pablo, Gezaghebber lo participa 
den parada cu un Papamobil, pa proteccion contra webo 
batata of tomati putri cu amanan di cas lo por tira ariba dje pa 
e aumentonan drastico cu a ser tuma, E glas di e Papamobil lo 
percura pa nos gezaghebber keda LIMPI LIMPI. 

D) Nos tin bon curazon tambe. Pa no laga nos gezaghebber muri 
di hamber durante su tareanan dificil, nos ta regale 4 papaya 
verde .( E ta gusta come papaya stoba bo sa!). Pero despues di 
casca nan e mester percura pa tira e casca den drum pa nos 
Aruba por keda LIMPI LIMPI. 


CONCLUSION 


Carnaval 31 mester keda algo exclusivo na mundo, E mester bira 
masha anima y alegre y mas principal , un atraccion incomparabel. Nos 
Carnaval mester keda marca historia como esun mas sigur na mundo, y 
esakinan lo ta posibel solamente cu cooperacion di un y tur, bon 
voluntad y participacion activo di henter comunidad. Duné tur apoyo 
posibel. Pa boso nan tur nos mihor deseonan pa un feliz carnaval 1985 


Pancho Dobla ta keda encarga pa ehecuta e decreto aki di tal manera 
cu el a ser formula y presenta. 


Duna, firma y sella 

na Palacio Central y Castillo Presidencial, 
Aruba Isla di Carnaval 

3 di Februari 1985 


PANCHO DOBLA 

